**ВДЪХНОВЯВАЩА, УСПЕШНА И КРАСИВА – ПРЕДИЗВИКАТЕЛСТВОТО ДА БЪДЕШ ЖЕНА**

 Ева, Ана Каренина, Фани Хорн, Ирина, Елизавета и още безброй имена… Толкова различни съдби, животи, вселени, обединени от една дума – „греховност“. Да, името на жената още от Сътворението се свързва с греха, с протегнатата към забранения плод ръка.

 Ако обаче се разровим между жълтите страници на историята, ще открием скрити там тайни на едни жени, които безкомпромисно се опълчват на света, жени, които не познават равнодушието и които обръщат гръб на слабохарактерните мъже. Това са силните жени (макар постоянно да се изтъква това, че те са слабият пол). Може би, защото имат вид на крехки същества, но това е само привидно. Имат и галещи кадифени ръкавици, под които се крият железни ръце, макар че, когато ги докосваш, излъчват топлина и по нищо не приличат на студеното желязо. И те знаят как да те докоснат по дланите, по рамото или пък по сърцето. Това са само една много малка част от причините, заради които светът се опитва да ги отхвърли. И как би могло да бъде друго – та те често заслепяват силния пол не с красотата си, а с тези железни ръце, покрити с кадифе. За тях мъжете обичат да казват, че са от „камък“. Не, не са. Просто трябва да се намери човекът, който да ги разтопи или поне да ги накара да посегнат към ябълката. И думата им тежи така, както камъкът си тежи на мястото, но заедно с това тези жени много трудно и рядко успяват да намерят своето място в света. Често биват отхвърляни и гледани с пренебрежение. Абе, живеем си в *мъжки времена* и това е! Само където мъжете в тях все по-често липсват, защото са се отбили в кръчмата, отишли са за риба, полели са дивеча… Когато се приберат от работа, уморени, не забелязват изпраните и грижовно изгладени дрехи, нито приятното ухание на домашно приготвена храна… И точно тогава се появяват крадците. Те обаче не крадат праскови, знаете…

 Макар нашето общество да се „тупа в гърдите“ със своето глобално мислене все не успява да бъде наистина широкоскроено. Европа и Америка още дълги години няма да ги догоним. Затова думите на Алеко „европейци сме, ама все не сме до там“ са все по-актуални. Тук, на Балканите, още важат старите неписани догми за мястото на жената в света. В патриархалното общество тя е нямала място нито в кръчмата, нито на чаршията и в наши дни от нея все още се очаква да бъде просто домакиня и майка. Да, жената има привилегията да бъде майка и точно от тук идват двете най-ценни качества, които притежава, - смелост и безусловна обич. Дори философът Ерих Фром стига до заключението, че само майката е способна да обича безусловно. И това ако не е абсолютно достатъчно за още повече обич и внимание от страна на мъжете…

 Българинът поначало обича да подценява жените, но българката далеч не е за подценяване. От нея винаги са се очаквали много неща, сред които челните места са заети от студената ракия, салатата, мусаката и кревата. Аз винаги обичам да казвам, че жената не може да бъде перфектната домакиня и майка, а заедно с това и мечтаната любовница, което винаги е обиждало голяма част от жените. Българинът обаче продължава да мечтае за това.

 Жената притежава много качества, но почти нищо не казахме за нейните желания. Тя иска и заслужава да бъде обичана и ценена; има правото да застане гордо до мъжа и да бъде равна с него. И точно за това е крайно време тя да не бъде подценявана заради половата си принадлежност.

 Жените са сила! Те трябва да имат свобода – свободата на птиците, издигащи се високо в небесната шир; свободата на чистите снежинки, падащи бързо към земята, където често, за съжаление, както в смирненските стихове, „стават на кал“.

 И ако светът иска да бъде свободен, последователен и в него да живеят хора, които могат да творят добро, да обгрижват отсрещния и да подават ръка в нужда, той трябва да направи път на жената в него. Тя е липсващото парченце от пъзела, тя е **„**ин“ от „ин-ян“ и точно онази частица, която може да направи света по-хармоничен, по-уютен, по-вълнуващ и да го изпъстри с цветове и блещукащи вълшебства. Защото жената е едновременно смелост и слабост; нежен тропот от тънки токчета и силен смях; вихър, който опустошава, но и любов, която знае как да сплотява. Тя е забраненият плод – съблазън, на която не може да се устои. Тя е като стихиите във всичките им проявления, прекрасно очертани от Елисавета Багряна – една българка с непокорен дух, една стихия, способна да завихри всичко наоколо. „*Как ще спреш ти мене — волната, скитницата, непокорната —/* *родната сестра на вятъра, на водата и на виното,/* *за която е примамица непостижното, просторното,/ дето все сънува пътища — недостигнати, неминати, —/ мене как ще спреш?“*

Димитрина Иванова, Асеновград